b"\n_START_ARTICLE_\nPrimera revolta nobili\xc3\xa0ria contra Jaume I d'Arag\xc3\xb3\n_START_SECTION_\nReg\xc3\xa8ncia de San\xc3\xa7 d'Arag\xc3\xb3 durant la minoria d'edat de Jaume I\n_START_PARAGRAPH_\nEl Papa Innocenci III nomen\xc3\xa0 un consell de reg\xc3\xa8ncia. Posteriorment San\xc3\xa7 d'Arag\xc3\xb3 fou nomenat Procurador general. Durant aquest temps el seu poder es va posar molt en entredit i van ser moltes les disputes per l'hegemonia amb Ferran d'Arag\xc3\xb3, germ\xc3\xa0 del rei difunt Pere II d'Arag\xc3\xb3. El 1217, quan el rei tenia 9 anys, un grup de nobles va treure l'infant Jaume de la fortalesa de Monts\xc3\xb3, on es trobava, per tal d'evitar una probable guerra civil entre els nobles comandats partidaris de San\xc3\xa7 d'Arag\xc3\xb3 i els nobles partidaris de Ferran d'Arag\xc3\xb3.\n_START_SECTION_\nLa revolta\n_START_PARAGRAPH_\nRodrigo de Li\xc3\xa7ana, de resultes d'un tort que li havia fet, va capturar al cavaller Lope d'Albero, va saquejar i apoderar-se del castell d'Albero i l'empreson\xc3\xa0 al seu castell de Li\xc3\xa7ana. El cavaller Pelegr\xc3\xadn d'Atrosillo, gendre de Lope d'Albero, acompanyat del seu germ\xc3\xa0 Gil II d'Atrosillo, portaren l'assumpte davant del rei Jaume I i aquest, assessorat pel Consell Reial, fall\xc3\xa0 en favor de l'empresonat Lope d'Albero, ordenant-ne l'immediat alliberament. Per contra, Rodrigo de Li\xc3\xa7ana es neg\xc3\xa0 a acatar la decisi\xc3\xb3 i es revolt\xc3\xa0 contra el rei i el Consell Reial. El Consell Reial acord\xc3\xa0 fer la guerra contra Rodrigo de Li\xc3\xa7ana fins que no fos alliberat Lope d'Albero i se li compensessin tots els danys que havia patit.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nJaume I i Consell Reial havien reeixit a alliberar Lope d'Albero aix\xc3\xad com a reduir la revolta, per\xc3\xb2 havien fracassat en l'intent d'apoderar-se de la Senyoria d'Albarras\xc3\xad. El senyor d'Albarras\xc3\xad, Pero Ferr\xc3\xa1ndez d'A\xc3\xa7agra, fou perdonat pel rei i, te\xc3\xb2ricament, es redu\xc3\xad a la seva obedi\xc3\xa8ncia. Malgrat aix\xc3\xb2, la revolta havia demostrat que l'autoritat del jove rei d'11 anys sobre la noblesa continuava en entredit i les retic\xc3\xa8ncies augmentaren. Les conxorxes nobili\xc3\xa0ries per tal de dominar el Consell Reial per tal de poder influir sobre el jove rei continuaren."